Razine vitamina D i njihova povezanost s preživljenjem i glavnim ishodima bolesti u velikoj skupini pacijenata s kroničnom bolešću presatka protiv domaćina

**Cilj** Odrediti čimbenike koji su povezani s razinama vitamina D kod pacijenata s kroničnom bolešću presatka protiv domaćina (prema engl. *chronic-graft-versus-host disease,* cGVHD) i odrediti povezanost između serumskih razina vitamina D (25(OH)D) i obilježja cGVHD i kliničkih ishoda definiranih prema kriterijima Nacionalnih instituta za zdravlje SAD-a (prema engl. *National Institutes of Health*, NIH).

**Postupci** Analizirali smo 310 pacijenata s cGVHD uključenih u NIH cGVHD studiju (clinicaltrials.gov: NCT00092235). Koristili smo univarijatnu analizu i multiplu logističku regresiju kako bi utvrdili povezanost između različitih parametara i razina 25(OH)D, dihotomiziranih kao kategorijska varijabla: ≤20 i >20 ng/mL i prikazanih kao kontinuirana varijabla. Multipla logistička regresija služila je razvijanju prediktivnog modela za niske vrijednosti vitamina D. Napravili smo analizu preživljenja i odredili povezanost između cGVHD ishoda i 25(OH)D kao kontinuirane ali i kao kategorijske varijable: ≤20 i >20 ng/mL; <50 i ≥50 ng/mL, i ≤20, 20-50 i ≥50 ng/mL.

**Rezultati** 69 pacijenata (22,3%) imalo je serumski 25(OH)D ≤20 ng/mL. Univarijatna analiza pokazala je da su s razinama 25(OH)D bili povezani uzimanje dodataka prehrani, nutritivni status (iznimno pothranjen, umjereno pothranjen, dobro uhranjen), rasa (Afroamerikanci, ostali) i procijenjeni klirens kreatinina (prema engl. *estimated creatinine clerance*, eCCr). Razvili smo prediktivni model utemeljen na uzimanju dodataka prehrani, nutritivnom statusu, rasi i eCCr, koji je točno predvidio 77,9% pacijenata s 25(OH)D ≤20 i 65,2% pacijenata s 25(OH)D >20 ng/mL. Vitamin D nije bio povezan s glavnim obilježjima cGVHD, ali su pacijenti s 25(OH)D ≤20 ng/mL imali ponešto skraćeno preživljenje.

**Zaključak** Nutritivni status i adekvatni dodaci prehrani važni su za održavanje 25(OH)D >20 ng/mL kod pacijenata s cGVHD. Potrebna su daljnja, posebice intervencijska, istraživanja kako bi se otkrili mehanizmi koji upravljaju metabolizmom vitamina D kod pacijenata s cGVHD.